CELEX: 32013R1039
Language: lv
Date: 2013-10-24 00:00:00
Title: Komisijas Īstenošanas regula (ES) Nr. 1039/2013 ( 2013. gada 24. oktobris ), ar ko modificē nonānskābes apstiprināšanu par esošu aktīvo vielu izmantošanai 2. produkta veida biocīdos Dokuments attiecas uz EEZ

25.10.2013   
            
            
               LV
            
            
               Eiropas Savienības Oficiālais Vēstnesis
            
            
               L 283/43
            
         KOMISIJAS ĪSTENOŠANAS REGULA (ES) Nr. 1039/2013
   (2013. gada 24. oktobris),
   ar ko modificē nonānskābes apstiprināšanu par esošu aktīvo vielu izmantošanai 2. produkta veida biocīdos
   (Dokuments attiecas uz EEZ)
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Eiropas Parlamenta un Padomes 2012. gada 22. maija Regulu (ES) Nr. 528/2012 par biocīdu piedāvāšanu tirgū un lietošanu (1) un jo īpaši tās 89. panta 1. punkta trešo daļu,
   tā kā:
   
               (1)
            
            
               Komisijas Regulā (EK) Nr. 1451/2007 (2) noteikts novērtējamo aktīvo vielu saraksts to iespējamai iekļaušanai Eiropas Parlamenta un Padomes Direktīvas 98/8/EK (3) I, I A vai I B pielikumā. Minētajā sarakstā ir nonānskābe.
            
         
               (2)
            
            
               Nonānskābe ir iekļauta Direktīvas 98/8/EK I pielikumā izmantošanai 2. produkta veidā ar Komisijas Direktīvu 2012/41/ES (4), tāpēc tiek uzskatīts, ka tā ir apstiprināta šim produkta veidam saskaņā ar Regulas (ES) Nr. 528/2012 86. pantu.
            
         
               (3)
            
            
               Turklāt nonānskābe ir novērtēta atbilstīgi Direktīvas 98/8/EK 11. panta 2. punktam izmantošanai mūrējumu konservantos, kas ir minētās direktīvas V pielikumā definētais 10. produkta veids. Novērtējums attiecās uz nonānskābes izmantošanu algicīda funkcijā celtniecības materiālu apstrādei. Minētais īpašais izmantošanas veids tagad attiecas uz 2. produkta veidu atbilstoši Regulas (ES) Nr. 528/2012 V pielikumā noteiktajam.
            
         
               (4)
            
            
               Par ziņotājvalsti tika izraudzīta Austrija, kura saskaņā ar Regulas (EK) Nr. 1451/2007 14. panta 4. un 6. punktu 2012. gada 3. aprīlī iesniedza Komisijai kompetentās iestādes sagatavotu ziņojumu un attiecīgu ieteikumu.
            
         
               (5)
            
            
               Dalībvalstis un Komisija ir izskatījušas kompetentās iestādes ziņojumu. Izskatīšanā konstatēto saskaņā ar Regulas (EK) Nr. 1451/2007 15. panta 4. punktu Biocīdo produktu pastāvīgā komiteja 2013. gada 27. septembrī ir iekļāvusi novērtējuma ziņojumā.
            
         
               (6)
            
            
               Minētais ziņojums liecina, ka biocīdie produkti, kurus izmanto kā algicīdu celtniecības materiālu apstrādei un kuri satur nonānskābi, varētu atbilst Direktīvas 98/8/EK 5. pantā noteiktajām prasībām.
            
         
               (7)
            
            
               Esošais apstiprinājums par izmantošanu 2. produkta veidā neietver nosacījumus, kas izriet no tādu produktu novērtēšanas, kuri tiek izmantoti kā algicīdi celtniecības materiālu apstrādei. Tādēļ ir lietderīgi pašreizējā apstiprinājumā iekļaut minētos nosacījumus. Lai visas ieinteresētās personas varētu sagatavoties to jauno prasību izpildei, kuras izriet no biocīdo produktu veidu nesenās pārdefinēšanas, ir lietderīgi arī mainīt Direktīvā 2012/41/ES sākotnēji norādīto apstiprinājuma datumu.
            
         
               (8)
            
            
               Tā kā novērtēšana neskāra nanomateriālus, saskaņā ar Regulas (ES) Nr. 528/2012 4. panta 4. punktu apstiprinājumam nebūtu jāattiecas uz tādiem materiāliem.
            
         
               (9)
            
            
               Šajā regulā paredzētie pasākumi ir saskaņā ar Biocīdo produktu pastāvīgās komitejas atzinumu,
            
         IR PIEŅĒMUSI ŠO REGULU.
   1. pants
   Nonānskābi apstiprina kā aktīvo vielu izmantošanai 2. produkta veida biocīdos, ievērojot specifikācijas, jaunos nosacījumus un apstiprinājuma datumu, kas noteikts pielikumā.
   2. pants
   Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
   
   
      Šī regula uzliek saistības kopumā un ir tieši piemērojama visās dalībvalstīs.
      Briselē, 2013. gada 24. oktobrī
      
         
            Komisijas vārdā –
         
            priekšsēdētājs
         
         José Manuel BARROSO
      
   
   
      (1)  OV L 167, 27.6.2012., 1. lpp.
   
      (2)  Komisijas 2007. gada 4. decembra Regula (EK) Nr. 1451/2007 par 10 gadu darba programmas otro fāzi, kas minēta 16. panta 2. punktā Eiropas Parlamenta un Padomes Direktīvā 98/8/EK par biocīdo produktu laišanu tirgū (OV L 325, 11.12.2007., 3. lpp.).
   
      (3)  Eiropas Parlamenta un Padomes 1998. gada 16. februāra Direktīva 98/8/EK par biocīdo produktu laišanu tirgū (OV L 123, 24.4.1998., 1. lpp.).
   
      (4)  Komisijas 2012. gada 26. novembra Direktīva 2012/41/ES, ar ko groza Eiropas Parlamenta un Padomes Direktīvu 98/8/EK, lai paplašinātu aktīvās vielas nonānskābes iekļaušanu tās I pielikumā kā 2. produktu veidu (OV L 327, 27.11.2012., 28. lpp.).
   
      PIELIKUMS
      
                  Vispārpieņemtais nosaukums
               
               
                  
                     IUPAC nosaukums
                  Identifikācijas numuri
               
               
                  Aktīvās vielas minimālā tīrības pakāpe (1)
                  
               
               
                  Apstiprināšanas datums
               
               
                  Apstiprinājuma beigu datums
               
               
                  Produkta veids
               
               
                  Īpašie nosacījumi (2)
                  
               
            
                  Nonānskābe, pelargonskābe
               
               
                  
                     IUPAC nosaukums: nonānskābe
                  EK Nr.: 203-931-2
                  
                     CAS Nr.: 112-05-0
               
               
                  896 g/kg
               
               
                  2015. gada 1. oktobris
               
               
                  2025. gada 30. septembris
               
               
                  2
               
               
                  Produkta novērtēšanā īpaša uzmanība jāpievērš saskarei ar vielu, riskiem un efektivitātei, kas saistīti ar katru lietojumu, uz kuru attiecas atļaujas pieteikums, bet kas nav skatīts aktīvās vielas Savienības līmeņa riska novērtējumā.
                  Atļaujas saņemšanai jāievēro šādas prasības:
                  
                              1)
                           
                           
                              ja vien atļaujas pieteikumā nevar pierādīt, ka cilvēka veselības apdraudējumu līdz pieņemamam līmenim var samazināt ar citiem līdzekļiem, atļauju izsniedz, ja ir izpildīti šādi nosacījumi:
                              
                                          a)
                                       
                                       
                                          lietošanas pamācības, kurās ir informācija par to, kā samazināt ekspozīciju aerosolam;
                                       
                                    
                                          b)
                                       
                                       
                                          atļaujas produktiem neprofesionāliem lietotājiem izdod ar nosacījumu, ka iepakojums ir noformēts tā, lai līdz minimumam samazinātu lietotāja ekspozīciju;
                                       
                                    
                        
                              2)
                           
                           
                              atļauja produktiem, kurus izmanto kā algicīdu celtniecības materiālu aizsardzībai ārpus telpām, tiek piešķirta, ja tiek ievērotas drošas darba procedūras un riska mazināšanas pasākumi, lai aizsargātu vidi.
                           
                        
            
         (1)  Tīrība, kas norādīta šajā slejā, bija tās aktīvās vielas minimālā tīrības pakāpe, kuru izmanto novērtēšanai, ko veic saskaņā ar Regulas (ES) Nr. 528/2012 8. pantu. Aktīvās vielas tīrības pakāpe tirgū laistajā produktā var būt tāda pati vai citāda, ja ir pierādīts, ka tā ir tehniski līdzvērtīga novērtētajai aktīvajai vielai.
      
         (2)  Par Regulas (ES) Nr. 528/2012 VI pielikuma vienoto principu īstenošanu, novērtēšanas ziņojumu saturu un to secinājumiem sk. Komisijas tīmekļa vietnē: http://ec.europa.eu/comm/environment/biocides/index.htm